Document ID: /roh_data/filtered/fineweb-2-filterrobots_roh.jsonl.gz/53083

Plirs testimonis avevan annunzià ad RTR curt avant las 14:00 in fieu dador la vischnanca da Susch en direcziun da Lavin.
La Polizia chantunala ha confermà en il fratemp ch'igl sa tracti dad in incendi da cultira. I ardia ina spunda cun da tutta sorts bostgets e bostaglia en il lieu God Val Ota tranter Susch e Sagliains e quai sin ina surfatscha da radund 400 sin 300 meters.
Pitschens disturbis sin la via
Cun ils radund 80 pumpiers e 4 vehichels gronds eran era 2 helicopters en acziun per gidar a stizzar il fieu. Il traffic sin la via d'Engiadina era mo interrut, per ch'ils helicopters possian sgular cun l'aua da stizzar sur la via. Auters disturbis n'haja igl betg dà.
La lingia da la Viafier retica era interrutta enfin las 20:00
Tgi che vuleva viagiar vers e da l'Engiadina Bassa ha gì da far quint cun retards u trens che na viagiavan betg. Viagiaturs vers l'Engiadin'Ota u a Zernez avevan da viagiar via Cuira - Tusaun.
Sin dumonda dad RTR ha ditg Yvonne Dünser, pledadra da medias da la Viafier retica, che lur trens sappian viagiar dapi curt suenter las 20:00 danovamain senza disturbi sin ils trajects en Engiadina Bassa.
Motiv dal fieu anc en il stgir
Tenor la Polizia chantunala è il motiv per il fieu enfin uss anc betg enconuschent.
RR novitads 15:00+